b'\n_START_ARTICLE_\n\xc4\x8cetiri azijska tigra\n_START_PARAGRAPH_\n\xc4\x8cetiri azijska tigra, ponekad zvana i \xc4\x8detiri mala azijska zmaja, zajedni\xc4\x8dki naziv je koji se odnosi na gospodarstva Tajvana, Singapura, Ju\xc5\xbene Koreje i Hong Konga. Naziv je svojevrsni epitet za navedena azijska gospodarstva koja su svoj sna\xc5\xbean rast do\xc5\xbeivjeli u razdoblju izme\xc4\x91u 1960-ih i 1990-ih koji se temeljio na izvozu vlastitih dobara i proizvoda u visoko industrijalizirane zemlje, dok se doma\xc4\x87a potro\xc5\xa1nja ograni\xc4\x8dila zakonskim odredbama.\n_START_SECTION_\nAzijski tigrovi i Japan\n_START_PARAGRAPH_\nPo\xc4\x8detkom 21. stolje\xc4\x87a, dio struke je me\xc4\x91u Azijske tigrove po\xc4\x8deo svrstavati i Japan zbog njegovog stabilnog rastu\xc4\x87eg gospodarstva koje obilje\xc5\xbeava prevlast visokotehnolo\xc5\xa1ke i informati\xc4\x8dke industrije, razvoj robotike i biotehnologije i sna\xc5\xbean izvoz. \xc4\x8cesto se radi toga ovaj gospodarski savez naziva Japan i \xc4\x8detiri mala Japana, a ponegdje i \xc5\xbduta opasnost, s obzirom prevlast mongolida u stanovni\xc5\xa1tvu tigrova. _NEWLINE_Unato\xc4\x8d stabilnom razvoju, Japan nikad nije primljen u tigrove iz vi\xc5\xa1e razloga; prema povijesnom razvoju tigrovi su svoj napredak do\xc5\xbeivjele kasnije od Japana, koji je svoj gospodarski sustav po\xc4\x8deo graditi zavr\xc5\xa1etkom Drugog svjetskog rata. Azijski tigrovi svoj su napredak ostvarili opona\xc5\xa1anjem japanskog obrazca oslonjenog na jeftinu radnu snagu, visoku tehnologiju i izrazitu izvoznu orijentaciju. Krajem 20. stolje\xc4\x87a japansko gospodarstvo odbacilo je neka svoja po\xc4\x8detna obilje\xc5\xbeja, poput jeftine radne snage, s ciljem ja\xc4\x8danja vlastitog dru\xc5\xa1tva, dok se Azijski tigrovi toga nisu odrekli._NEWLINE_Razmirice oko \xc4\x8dlanstva u tigrovima ne postoje izvan struke, jer su Japan i tigrovi u vrlo dobrim politi\xc4\x8dkim i gospodarskim odnosima. Ipak, dio japanskih politi\xc4\x8dara i ekonomskih stru\xc4\x8dnjaka upravo Japan smatra predvodnikom tigrova i nositeljem njihova razvoja. S druge strane, Kina \xc4\x8desto osporava japansku ulogu u gospodarstvu ovih zemalja, dijelom i zato \xc5\xa1to ne priznaje Tajvan kao samostalnu dr\xc5\xbeavu. Krajem 2015. godine, objavljeno je kako je Japan zahvaljuju\xc4\x87i stalnom gospodarskom rastu tijekom 25 poslednjih godina i visokim paritetom kupovne mo\xc4\x87i stvorio dobre uvjete za kona\xc4\x8dno primanje u redove tigar-ekonomija.\n_START_SECTION_\nTigar-ekonomija\n_START_PARAGRAPH_\n\xc4\x8cetiri azijska tigra bila su povod stvaranja pojma tiger-ekonomije. \xc5\xa0to se danas ubraja u tigar-ekonomiju je nejasno me\xc4\x91utim ovaj izraz se koristi za opisivanje brzorastu\xc4\x87ih, uglavnom liberalnih tr\xc5\xbei\xc5\xa1ta. Kasnije se ovaj naziv koristio i za neke druge dr\xc5\xbeave koje su imale brz ekonomski rast, poput Irske (Keltski tigar) i Estonije (Balti\xc4\x8dki tigar) koje su svoj sna\xc5\xbean gospodarski rast ostvarile u prijelaznom razdoblju.'